Document ID: 32009D0490

KOMISSION PÄÄTÖS,
tehty 23 päivänä kesäkuuta 2009,
turvallisuusvaatimuksista, jotka kannettavia musiikkisoittimia koskevien eurooppalaisten standardien on täytettävä Euroopan parlamentin ja neuvoston direktiivin 2001/95/EY mukaisesti
(ETA:n kannalta merkityksellinen teksti)
(2009/490/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yleisestä tuoteturvallisuudesta 3 päivänä joulukuuta 2001 annetun Euroopan parlamentin ja neuvoston direktiivin 2001/95/EY (1) ja erityisesti sen 4 artiklan 1 kohdan a alakohdan,
sekä katsoo seuraavaa:
(1)
Direktiivin 2001/95/EY mukaisesti eurooppalaisten standardointielinten on laadittava eurooppalaisia standardeja. Näillä standardeilla olisi varmistettava, että tuotteet ovat direktiivissä vahvistetun yleisen turvallisuusvaatimuksen mukaisia.
(2)
Direktiivin 2001/95/EY mukaan tuotteen oletetaan olevan turvallinen kansallisissa standardeissa määritettyjen vaarojen ja vaaraluokkien osalta, jos se on sellaisten vapaaehtoisten kansallisten standardien mukainen, joilla vahvistetaan kansallisiksi standardeiksi eurooppalaisia standardeja.
(3)
Kannettavan musiikkilaitteen turvallisuus kuuluu laitteen tyypin mukaan joko direktiivin 2001/95/EY, radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9 päivänä maaliskuuta 1999 annetun Euroopan parlamentin ja neuvoston direktiivin 1999/5/EY (2) tai tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 12 päivänä joulukuuta 2006 annetun Euroopan parlamentin ja neuvoston direktiivin 2006/95/EY (3) piiriin. Direktiivi 2001/95/EY kattaa kannettavat musiikkisoittimet, joissa ei ole integroitua viestintätoimintoa.
(4)
Direktiiveissä 1999/5/EY ja 2006/95/EY viitataan eurooppalaiseen yhdenmukaistettuun standardiin EN 60065:2002 ”Audio, video ja vastaavat elektroniset laitteet. Turvallisuusvaatimukset”. Koska kulutuselektroniikan ja tietotekniikan laitteiden välinen raja hämärtyy jatkuvasti, kyseinen standardi aiotaan yhdistää standardin EN 60950 ”Information technology equipment - Safety - Part 1: General requirements” kanssa uudeksi standardiksi EN 62368.
(5)
Standardeissa ei nykyisin määrätä äänen enimmäisvoimakkuudesta eikä vaadita mitään erityisiä merkintöjä melupäästöistä, mutta edellytetään, että ohjekirjassa on varoitus liian voimakkaalle äänelle altistumisen aiheuttamista vaaroista.
(6)
Euroopan komissio pyysi kehittymässä olevia ja vastikään havaittuja terveysriskejä käsittelevää tiedekomiteaa (SCENIHR) arvioimaan kannettavien musiikkisoitinten ja musiikkisoittimella varustettujen matkapuhelinten aiheuttamat mahdolliset terveysriskit, koska niiden käyttö on laajalle levinnyttä ja koska yhä useammat altistuvat jatkuvasti melutasolle, joka ylittää työpaikoille asetetut enimmäisrajat (80 desibeliä). Komitea päätyi lausunnossaan (4) siihen, että kuuntelijoilla on riski saada sekä kuuloon liittyviä että muunlaisia haittoja. Kuuntelija voi saada pysyviä kuulovaurioita, jos hän käyttää kannettavaa musiikkisoitinta yli 40 tuntia viikossa suurella äänenvoimakkuudella (yli 89 dB(A)) vähintään viiden vuoden ajan. Tällaisesta käyttötavasta on tullut hyvin yleinen erityisesti lasten ja nuorten keskuudessa.
(7)
Kannettavien musiikkilaitteiden turvallisuusvaatimukset olisi laadittava direktiivin 2001/95/EY 4 artiklan 1 kohdan a alakohdan säännösten mukaisesti, ja tavoitteena on pyytää standardointielimiä laatimaan standardi, jolla ehkäistään tällaisten laitteiden äänelle altistumisesta aiheutuvien kuulovaurioiden riski, teknisiä standardeja ja määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetussa Euroopan parlamentin ja neuvoston direktiivissä 98/34/EY (5) vahvistetun menettelyn mukaisesti. Hyväksytyn standardin viitetiedot olisi julkaistava Euroopan unionin virallisessa lehdessä direktiivin 2001/95/EY 4 artiklan 2 kohdan mukaisesti. Jotta voidaan varmistaa kokonaisvaltainen ja yhdenmukainen lähestymistapa, joka kattaa kaikkien kannettavien musiikkisoitinten, myös musiikkisoittimella varustettujen matkapuhelinten, turvallisuuden, pyyntö esitetään standardointielimille yhteisesti direktiivien 2001/95/EY, 1999/5/EY ja 2006/95/EY nojalla.
(8)
Kun standardi on saatavissa ja edellyttäen, että komissio päättää julkaista sen viitetiedot Euroopan unionin virallisessa lehdessä, standardin mukaisesti suunniteltuja ja valmistettuja kannettavia musiikkisoittimia on pidettävä direktiivissä 2001/95/EY vahvistetun yleisen turvallisuusvaatimuksen mukaisina siltä osin kuin on kyse standardissa asetetusta turvallisuusvaatimuksesta.
(9)
Tämä päätös on direktiivin 2001/95/EY 15 artiklalla perustetun komitean lausunnon mukainen,
ON PÄÄTTÄNYT SEURAAVAA:
1 artikla
Tarkoitus
Tämän päätöksen tarkoituksena on asettaa turvallisuusvaatimus, jonka perusteella komissio pyytää asianomaisia standardointielimiä laatimaan standardit, joilla varmistetaan, että kannettavien musiikkisoitinten äänelle altistuminen ei tavanomaisissa käyttöolosuhteissa aiheuta vaaraa kuulolle. Kannettavia musiikkisoittimia koskevissa vaatimuksissa on otettava täysimääräisesti huomioon kehittymässä olevia ja vastikään havaittuja terveysriskejä käsittelevän tiedekomitean lausunto kannettavien musiikkisoitinten ja musiikkisoittimella varustettujen matkapuhelinten melulle altistumisen aiheuttamista mahdollisista terveysriskeistä.
2 artikla
Määritelmä
Tässä päätöksessä ”kannettavalla musiikkisoittimella” tarkoitetaan direktiivin 1999/5/EY tai direktiivin 2006/95/EY piiriin kuulumatonta mukana kuljetettavaa laitetta, jossa on kuulokkeet tai nappikuulokkeet ja jota käytetään nauhoitetun, tuotetun tai lähetetyn äänen kuuntelemiseen.
3 artikla
Vaatimukset
1. Direktiivin 2001/95/EY 4 artiklan 1 kohdan a alakohdan soveltamiseksi kannettavia musiikkisoittimia koskeva erityinen turvallisuusvaatimus on seuraava:
Kannettavat musiikkisoittimet on suunniteltava ja valmistettava tavalla, jolla taataan, että ne ovat kohtuullisen ennustettavissa käyttöolosuhteissa automaattisesti turvallisia eivätkä aiheuta kuulovaurioita.
2. Edellä 1 kohdassa säädetty vaatimus sisältää erityisesti seuraavat seikat:
1)
Äänitasoille altistumiselle asetettava aikarajat kuulovaurioiden välttämiseksi. Äänitasolle 80 dB(A) altistumisen aika on rajoitettava 40 tuntiin viikossa ja äänitasolle 89 dB(A) altistumisen 5 tuntiin viikossa. Muihin altistumistasoihin sovelletaan lineaarista inter- ja ekstrapolointia. Äänen dynaaminen alue ja tuotteiden kohtuullisen ennustettava käyttö on otettava huomioon.
2)
Kannettavissa musiikkisoittimissa on oltava asianmukaiset varoitukset laitteen käyttöön liittyvistä riskeistä ja tavoista niiden välttämiseksi sekä tietoja käyttäjille tapauksista, joissa altistuminen aiheuttaa kuulovaurioriskin.
Tehty Brysselissä 23 päivänä kesäkuuta 2009.

Labels: 7
12
0
3